

‘ತಿರುಕನ ಕನಸು’
ತಿರುಕನೋರ್ವನೂರ ಮುಂದೆ
ಮುರುಕು ಧರ್ಮಶಾಲೆಯಲ್ಲಿ
ಒರಗಿರುತ್ತಲೊಂದು ಕನಸ ಕಂಡನೆಂತೆನೆ ..
ಹೀಗೆ ಸಾಗುತ್ತೆ ಕವಿತೆ. ತಿರುಕನ ಕನಸುಗಳು ಓದುಗನ ಕನಸುಗಳಾಗಿಯೂ ಸಂಭ್ರಮಿಸುತ್ತವೆ. ಆತನ ಸ್ಥಿತಿಗೆ ಮರುಗುತ್ತಾರೆ. ಆತನಿಗೆ ಆನೆ ಹಾರ ಹಾಕಿದಾರ ಆತನಷ್ಟೇ ಓದುಗರೂ ಸಂತಸ ಅನುಭವಿಸುತ್ತಾರೆ. ಅರಸೊತ್ತಿಗೆ ಮೇಲೆ ವೈರಿಗಳು ದಾಳಿ ಮಾಡಿದಾಗ ಓದುಗರೂ ಭೀತಿಗೊಳಗಾಗಿ ‘ಅಬ್ಬಾ ಸಾಕಪ್ಪಾ ಸಾಕು ಈ ಕನಸುಗಳ ಸಹವಾಸ ಎಂದು ರೋಮಾಂಚನಗೊಳ್ಳುತ್ತಾರೆ.

     ಕನಸು ಕಾಣುವುದೇಕೆ ಎಂಬ ಕುತೂಹಲ ಕೆರಳಿಸಿ ನಿಗೂಢ ಜಗತ್ತಿನ, ಮನೋ ರೂಪದ ದರ್ಶನ ನೀಡುತ್ತದೆ-ಈ ಕವಿತೆಯ ಸ್ವರೂಪ. ವ್ಯಕ್ತಿಯ ಸಾಮರ್ಥ್ಯ-ದೌರ್ಬಲ್ಯಗಳನ್ನು ಸಾಂಕೇತಿಸುತ್ತವೆ. ಆತನ ಮಾನಸಿಕ ಆರೋಗ್ಯಕ್ಕೆ ಕನಸುಗಳು ಬೇಕು. ಆದರೆ, ಬರೀ ಕನಸು ಕಾಣುವುದು ಹುಚ್ಚತನದ ಲಕ್ಷಣ ಎಂಬುದನ್ನು ಸಾರುತ್ತವೆ. ಮುಂದಾಗುವುದನ್ನೂ ಈ ಕನಸುಗಳು ಭವಿಷ್ಯ ನುಡಿಯುವ ಹಾಗೂ ಗತ ಕಾಲವನ್ನೂ ನೆನಪಿಸುವ ಅದ್ಭುತ ಸಂವಹನ ಜಾಲವನ್ನು ಹೊಂದಿವೆ. ಇವು ಮನರಂಜನೆ ನೀಡುತ್ತವೆ.ಭೀತಿಗೊಳಪಡಿಸುತ್ತವೆ. ರೆಕ್ಕೆ ಇರದಿದ್ದರೂ ಇವು ನಿಮ್ಮನ್ನು ಹಕ್ಕಿಯಂತೆ ಹಾರಿಸಬಲ್ಲವು. ಈಜು ಬಾರದಿದ್ದರೂ ತಾವು ಕಡಲಿನಾಳಕ್ಕೆ ಇಳಿಯಬಹುದು. ಬದುಕಿನಲ್ಲಿ ಅಸಾಧ್ಯ ಎಂಬುದು ಇಲ್ಲಿ ಸಾಧ್ಯವಾಗುತ್ತದೆ. ಬದುಕಿನಲ್ಲಿ ಎಂದೆಂದೂ ಕಾಣಸಿಗದ ವಸ್ತು, ಸನ್ನಿವೇಶವು ಕನಸುಗಳಲ್ಲಿ ಕಾಣಲು ಸಾಧ್ಯ.
ವ್ಯಕ್ತಿಯೊಬ್ಬರ ಸಾಮರ್ಥ್ಯ-ದೌರ್ಬಲ್ಯಗಳನ್ನು ತಿಳಿಸಿಕೊಡುವ ಕನಸುಗಳ ಅಗಾಧ-ವಿರಾಟ ರೂಪಗಳ ಕುರಿತು ಸುಮಾರು 15ನೇ ಶತಮಾನದಷ್ಟು ಹಿಂದೆಯೇ ಕಾವೇರಿ ತೀರದ ಶಂಭುಲಿಂಗನ ಬೆಟ್ಟದಲ್ಲಿ ತಪಸ್ಸುಗೈದ ಖ್ಯಾತಿಯ ಕವಿ ಮುಪ್ಪಿನ ಷಡಕ್ಷರಿ ಅವರು ಮನೋವಿಜ್ಞಾನಿಯಂತೆ ಸೈದ್ಧಾಂತಿಕವಾಗಿ ತಮ್ಮ ಕವಿತೆಯ ಮೂಲಕ ಸರಳವಾಗಿ ಪ್ರತಿಪಾದಿಸಿದ್ದಾರೆ. ಮಕ್ಕಳಿಗೂ ಮನರಂಜನೆ ನೀಡುವಷ್ಟು ಸಮರ್ಥವಾಗಿದೆ ಈ ಕವಿತೆ. ಕನಸುಗಳ ಅಗಾಧ-ವಿರಾಟ-ನಿಗೂಢತೆಯನ್ನು ಕಥೆಯ ಮೂಲಕ ಕಟ್ಟಿಕೊಟ್ಟಿದ್ದು ಈ ಕವಿತೆಯ ವೈಶಿಷ್ಟ್ಯ. ಕನಸುಗಳ ಕುರಿತು ಮನೋವೈಜ್ಞಾನಿಕ ವಿಶ್ಲೇಷಣೆಗೂ ಉತ್ತಮ ಆಕರ್ಷಕ ಚೌಕಟ್ಟು ನೀಡುತ್ತದೆ.
     ಮುಪ್ಪಿನ ಷಡಕ್ಷರಿಯ ‘ಸುಬೋಧಸಾರ’ ಕೃತಿಯಲ್ಲಿಯ ‘ತಿರುಕನ ಕನಸು’ ಕವಿತೆಯಂತಹ ಸಾಹಿತ್ಯಕ ರಚನೆಗಳು ಪ್ರಾಥಮಿಕ ಇಲ್ಲವೇ ಪ್ರೌಢಶಾಲೆಯ ಪಠ್ಯಗಳಾಗುವ ಕಾಲ ಮುಗಿದಿದೆ.( ಈಗಿನ ಪಠ್ಯಗಳ ವಿಶ್ಲೇಷಣೆ ಬೇಡ) ಆದರೆ, ತೀವ್ರ ಕುತೂಹಲ ಕೆರಳಿಸುವ, ವಾಸ್ತವದಲ್ಲೆಲ್ಲೂ ಕಾಣಸಿಗದ, ವ್ಯಕ್ತಿಯೊಬ್ಬನ ಸಾಮರ್ಥ್ಯ-ದೌರ್ಬಲ್ಯಗಳನ್ನು ಕಂಡುಕೊಳ್ಳುವ, ವ್ಯಕ್ತಿತ್ವದ ಮಾನದಂಡವಾಗಿಯೂ ಬಳಸಬಹುದಾದ ಪಠ್ಯಾಂಶಗಳಿಂದ ಮಕ್ಕಳು ವಂಚಿತರಾಗಿರುವುದನ್ನು ತಳ್ಳಿ ಹಾಕುವಂತಿಲ್ಲ.
ಕನಸು, ಕನ್ನಡಿಯ ಗಂಟು...
ಕನಸು, ಕನ್ನಡಿಯೊಳಗಿನ ಗಂಟು. ಆದರೂ, ಅದನ್ನು ಪಡೆಯುವ ಹಂಬಲ ಇದ್ದೇ ಇರುತ್ತದೆ. ಆ ಗಂಟು ಸಿಕ್ಕರೆ, ಗುಡಿಸಲಿನಿಂದ ಚೊಕ್ಕದಾದ ಮನೆ, ನಂತರ, ಅಂತಸ್ತು-ಮೇಲಂತಸ್ತುಗಳ ಮನೆ, ತದನಂತರ, ಅರಮನೆ ಅದರ ಸುತ್ತಲೊಂದು ಕೋಟೆ, ರಾಜ ವೈಭವ, ಒಡ್ಡೋಲಗ, ಸಾಮ್ರಾಜ್ಯ ವಿಸ್ತರಣೆಯ ವಿಜಯೋತ್ಸವ ಹೀಗೆ ಕನಸುಗಳು ಆಕಾಶದೆತ್ತರಕ್ಕೂ, ಭೂಮಿಯ ಪಾತಾಳದಾಳಕ್ಕೂ ದಿಗಂತಗಳನ್ನು ವಿಸ್ತರಿಸಿಕೊಳ್ಳುತ್ತಾ ಮನಸ್ಸು ಸಂಭ್ರಮಿಸುತ್ತದೆ. ಆದರೆ, ಕನ್ನಡಿಯೊಳಗಿನ ಆ ಗಂಟು ಸಿಗದೇ ಇದ್ದರೆ….ಆ ಎಲ್ಲ ಕನಸುಗಳು ನೀರಲ್ಲಿ ಮುಳುಗಿ ಮುದ್ದೆಯಾಗುತ್ತವೆ. ಬಣ್ಣ ಕಳೆಗುಂದಿ ನಿಸ್ತೇಜವಾಗುತ್ತವೆ. ಬದುಕು ಬಾಡಿ ಮಣ್ಣಲ್ಲಿ ಬೆರೆತ ಭೀಕರ ಅನುಭವ…, ಮೈ ನಡುಗುತ್ತದೆ!
ಕನಸಿನ ಆ ಗಂಟು ಕನ್ನಡಿಯಿಂದ ಹೊರ ಬರುತ್ತದೆ ಎಂದು ಕಾಯುತ್ತಾ ಕುಳಿತುಕೊಳ್ಳುವುದು ಸಮಯ ವ್ಯರ್ಥ. ಕನ್ನಡಿಯೊಳಗೆ ಆ ಗಂಟು ಕಾಣಬೇಕಾದರೆ ಹೊರಗಡೆ ಆ ಗಂಟನ್ನು ಹೋಲುವ ವಸ್ತು ಇರಬೇಕಲ್ಲವೆ? ಆ ಗಂಟು ಪಡೆದರಾಯಿತು ಎನ್ನುವಂತೆಯೂ ಇಲ್ಲ. ಹೊರಗೆ ಗಂಟಿಲ್ಲ. ಆದರೆ, ಕನ್ನಡಿಯೊಳಗೆ ಅದರ ಬಿಂಬವಿದೆ. ಇದೇ ಕನಸುಗಳ ಸಾಮರ್ಥ್ಯ. ವ್ಯಕ್ತಿಯ ವಾಸ್ತವಿಕ ಜಗತ್ತಿನ ಮಿತಿ.
ಕನಸು ಒಂದೇ, ಅದರ ಮುಖಗಳು ಹತ್ತಾರು. ಆ ಮುಖಗಳು ಆಡುವ ಮಾತುಗಳು ನೂರಾರು, ಹಾಡುವ ಹಾಡುಗಳು ಸಹಸ್ರಾರು, ಪ್ರಕೃತಿಯಲ್ಲಿ ಲಕ್ಷ-ಲಕ್ಷ ಬಣ್ಣಗಳಿವೆ. ಆ ಎಲ್ಲ ಬಣ್ಣಗಳನ್ನು ತಮ್ಮದಾಗಿಸಿಕೊಳ್ಳುವ ಸಾಮರ್ಥ್ಯ ಕೇವಲ ಕನಸುಗಳಿಗೆ ಇದೆ. ಕೋಟಿ ಕೋಟಿ ಬಣ್ಣಗಳೊಂದಿಗೆ ಎರಚಾಡಿ ನಲಿಯುವ ಸನ್ನಿವೇಶದ ಮೇಲೂ ಕನಸುಗಳದ್ದೇ ಅಧಿಕಾರವಿದೆ. ಮರುಭೂಮಿಯಲ್ಲೂ ಹಸಿರು ನಳನಳಿಸುವಂತೆ ಮಾಡುವ ಚಮತ್ಕಾರ-ಈ ಕನಸುಗಳಿಗೆ ದಕ್ಕಿದೆ. ಕಾಡೆಲ್ಲ ಬೆಂಗಾಡಾಗಿಸಿ ಕೆಂಡದುಂಡೆಗಳು ಸುರಿದು ನೆತ್ತಿ, ಮೈ,ಪಾದಗಳು ಬೂದಿಯಾಗಿಸುವುದೂ ಕನಸುಗಳಿಗೆ ಗೊತ್ತು. ಆ ಬೂದಿಯಿಂದಲೇ ಕೆಂಗುಲಾಬಿ ಅರಳಿಸುವುದು, ಅದನ್ನು ದೇವರಿಗೆ ಮುಡಿಸುವುದು, ಆಕಳೋ, ಎಮ್ಮೆಯೋ ತನ್ನ ಮೈ ಉಜ್ಜಿ, ಕಾಲಲ್ಲಿ ತುಳಿದು ದಳದಳಗಳು ವಿದಳವಾಗಿಸಬಹುದು.ಪರಿಣಾಮವನ್ನು ಕನಸುಗಳೇ ನಿರ್ಧರಿಸುತ್ತವೆ. ಆ ಗುಲಾಬಿ ತೋಟ ಕಾಯುವ ಯಜಮಾನ ಇರಲಿ; ಬಿಡಲಿ; ಅದು ಸಂಬಂಧವಿಲ್ಲ. ಆ ಲೋಕಕ್ಕೆ ಕನಸೇ ರಾಜ.ಇದಿರಾಡುವವರು ಯಾರು? ಏಕೆ ಏನು, ಎತ್ತ, ಎಲ್ಲಿ, ಯಾವಾಗ, ಯಾರು, ಹೇಗೆ….ಹೀಗೆ ಏನೆಲ್ಲ ಪ್ರಶ್ನೆಗಳಿದ್ದರೂ ಕನಸುಗಳು ಉತ್ತರಿಸಬೇಕೆಂದಿಲ್ಲ. ಅದು ನೀಡುವ ನೋವು, ನಲಿವು ಸ್ವೀಕರಿಸಬೇಕಷ್ಟೇ..ಪಾಲಿಸಬೇಕಷ್ಟೆ, ಮನರಂಜಿಸಬೇಕಷ್ಟೆ...ಭಯಭೀತರಾದರೆ,ದೇವನನ್ನು ಸ್ಮರಿಸಬೇಕಷ್ಟೆ, ನಂಬಿಕೆ ಇರದಿದ್ದರೆ ನಿರ್ಲಕ್ಷಿಸಬೇಕಷ್ಟೆ.
ಬದುಕಿನಲ್ಲಾಗದ ತಿರುಕ, ಕನಸಿನಲ್ಲಿ ಅರಸ
ತಿರುಕನಿಗೆ ಅನ್ನದ ಚಿಂತೆ. ಬಟ್ಟೆಯ ಚಿಂತೆ. ಇದಕ್ಕಾಗೇ ಆತನ ದಿನವಿಡೀ ಸಮಯ ಹೋಗುತ್ತದೆ. ರಾತ್ರಿಯಾದರೆ ಮಂದಿರ-ಮಸೀದಿ ಗತಿ. ಮತ್ತೆ ಬೆಳಿಗ್ಗೆ ಎದ್ದರೆ ಅದೇ ಅನ್ನದ ಚಿಂತೆ. ಭಿಕ್ಷಾಪಾತ್ರೆ ಎತ್ತಿಕೊಂಡು ಮನೆಮನೆಗೆ ತಿರುಗಬೇಕು. ಎಂದೂ ಬಗೆಹರಿದೀತು ಈ ಸ್ಥಿತಿ..? ಆದ್ದರಿಂದ, ಅರಸನಾದರೆ ಈ ಯಾವ ಚಿಂತೆಯೂ ಕಾಡದು ಎಂಬುದು ಆತನ ಲೆಕ್ಕಾಚಾರ. ಒಂದು ದಿನ ರಾತ್ರಿಯಲ್ಲಿ ಅರಸನಾದ ಕನಸು ಕಾಣುತ್ತಾನೆ. ತಿನ್ನಲು-ಉಣ್ಣಲು ಚಿಂತೆ ಇರದು. ರಾತ್ರಿ ಮಲಗಲು ಗತಿ ಇರದ ತಿರುಕನಿಗೆ ಈಗ ಅರಮನೆಯಲ್ಲಿರುವ ಭಾಗ್ಯ. ಮದುವೆಯಾಗಿ ಹೆಂಡತಿ-ಮಕ್ಕಳು ಪಡೆಯುತ್ತಾನೆ. ಸಾಮಂತ ಅರಸರು ಹಾರೈಸಿ ಹೋಗುವ ಸಂಭ್ರಮ. ಧನ-ರಾಜ್ಯ- ಹೆಂಡತಿ-ಮಕ್ಕಳು- ಸಂಪತ್ತು- ಆಳುಗಳು ಹೀಗೆ ಸಂಭ್ರಮವೇ ಅರಸನೊಂದಿಗೆ ಇರುತ್ತದೆ. ಬದುಕಿನಲ್ಲಿ ಯಾವುದರಿಂದ ವಂಚಿತನಗಿದ್ನೋ, ಆ ಎಲ್ಲ ಸುಖ ಈಗ ಆತನ ಕಾಲು ಕೆಳಗೆ ಬಿದ್ದಿದೆ. ಸಂಭ್ರಮವೇ ಸಂಭ್ರಮ. ಕ್ಷಣಾರ್ಧದಲ್ಲೇ ವೈರಿಗಳ ದಾಳಿಯ ಸುದ್ದಿ ಬರುತ್ತದೆ. ತಕ್ಷಣ ತಿರುಕ ನಿದ್ದೆಯಿಂದ ಎಚ್ಚರಗೊಳ್ಳುತ್ತಾನೆ. ಸಾಕಷ್ಟಾ ಸಾಕು… ಈ ಕನಸಿನ ಸಹವಾಸ’ ಎಂದು ಮತ್ತೆ ಬೆಳಿಗ್ಗೆ ಅದೇ ಭಿಕ್ಷಾಪಾತ್ರೆ ಎತ್ತಿಕೊಂಡು ಅನ್ನ ಸಿಗುವುದೋ ಬಿಡುವುದೋ ಎಂಬ ಚಿಂತೆಯಲ್ಲಿ ಹೊರಡುತ್ತಾನೆ. ಇದಿಷ್ಟು ಮುಪ್ಪಿನ ಷಡಕ್ಷರಿಯ ಕವಿತೆಯಲ್ಲಿಯ ಕಥೆ
ಹೌದು!, ಜಗತ್ತಿನಲ್ಲಿ ಅತೀ ಸುಂದರವಾದ ವಸ್ತುವಿದ್ದರೆ ಅದು ಕನಸು. ವಾಸ್ತವಿಕವಾಗಿ ಅದೆಂದೂ ಕಾಣಸಿಗದು.ನೋಡಿ ಸಂಭ್ರಮಿಸಬೇಕು. ಜಗತ್ತಿನಲ್ಲಿ ಅತೀ ಕೆಟ್ಟದ್ದು, ಭೀಕರವಾಗಿರುವುದೂ ಸಹ ಕನಸೇ. ಇಂತಹ ಕೆಟ್ಟ,ವಿರೂಪ, ವಿಕೃತಿ ವಾಸ್ತವಿಕತೆಯಲ್ಲೂ ಕಾಣದು.ಕನಸಿನಂತಹ ಕುತೂಹಲಕಾರಿ ಜಗತ್ತು ಮತ್ತೊಂದಿಲ್ಲ.ಕೊನೆ ಉಸಿರು ಇರುವವರೆಗೂ ವ್ಯಕ್ತಿಯು ಮತ್ತೊಮ್ಮೆ ನೋಡಲು ಇಷ್ಟಪಡದ ಅಂಶ, ಸನ್ನಿವೇಶ ಏನಾದರೂ ಇದ್ದರೆ ಅದು ಕನಸೇ ಆಗಿರುತ್ತದೆ. ಅಷ್ಟೊಂದು ಭೀಕರ, ತಿರಸ್ಕಾರ ಯೋಗ್ಯ, ದ್ವೇಷ ಜನ್ಯ, ಭೀತಿಜನ್ಯ ವಾಗಿರುತ್ತದೆ. ಕನಸುಗಳಿಗೆ ನಿಗೂಢವಾದ, ಊಹಿಸಲೂ ಅಸಾಧ್ಯವಾದ ಶಕ್ತಿ ಇದೆ. ಇಂತಹ ವಿಷಯವನ್ನು ಆಯ್ದುಕೊಂಡು, ಸರಳವಾಗಿ ವಿವರಿಸ ಹೊರಟಿದ್ದು ಈ ಕವಿತೆಯ ವೈಶಿಷ್ಟ್ಯ..
ಮೆರೆಯುತಿದ್ದ ರಾಜ್ಯವೆಲ್ಲ
ಹರಿದು ಹೋಯಿತೆನುತ ತಿರುಕ
ಮರಳಿ ನಾಚಿ ಬೇಡುತಿದ್ದ ಹಿಂದಿನಂತೆಯೇ
ಎನ್ನುವ ಮೂಲಕ ಕವಿಮುಪ್ಪಿನ ಷಡಕ್ಷರಿಯು ಕವಿತೆಯನ್ನು ಪೂರ್ಣಗೊಳಿಸಿದ್ದಾರೆ. ಒಂದು ವೇಳೆ, ತಿರುಕ ತಾನು ರಾಜನಾಗುವ ಕನಸು ಕಾಣದಿದ್ದರೆ ಆತ ಹುಚ್ಚನೇ ಆಗುತ್ತಿದ್ದ. ರಾಜನಾದವನಿಗೆ ಉಡುಗೆ-ತೊಡುಗೆ-ತಿನ್ನುವ-ಉಣ್ಣುವ ಚಿಂತೆ ಇರದು. ಆದರೆ, ಇದಕ್ಕಿಂತಲೂ ಆತ ತನ್ನ ರಾಜ್ಯಭಾರವನ್ನು ತೂಗಿಸಿಕೊಂಡು ಹೋಗಬೇಕಾಗುತ್ತದೆ. ವೈರಿಗಳೊಂದಿಗೆ ಕಾದಾಡಿ ತನ್ನ ಸಾಮ್ರಾಜ್ಯದ ಗಡಿಯನ್ನು ಉಳಿಸಿಕೊಳ್ಳಬೇಕು ಮತ್ತು ಹೆಚ್ಚಿಸಿಕೊಳ್ಳಬೇಕು. ಇರದಿದ್ದರೆ, ಗೆದ್ದ ಅರಸನ ಕಾಲಕೆಳಗೆ ಅಕ್ಷರಶಃ ಭಿಕ್ಷಾಪಾತ್ರೆ ಇಟ್ಟುಕೊಂಡು ಅನ್ನಕ್ಕಾಗಿ ಗೋಳಿಡಬೇಕು. ಮನೋವೈಜ್ಞಾನಿಕವಾಗಿ ಕನಸುಗಳನ್ನು, ಅವುಗಳ ವಿವಿಧ ಸ್ವರೂಪಗಳನ್ನು, ಉದ್ದೇಶಗಳನ್ನು ತುಂಬಾ ಸೂಚ್ಯವಾಗಿ ವಿಶ್ಲೇಷಿಸಿ, ಜನಸಾಮಾನ್ಯರಿಗೆ ಕನಸುಗಳ ಮಹತ್ವವನ್ನು ತಿಳಿಯಪಡಿಸುತ್ತದೆ ಈ ಕವಿತೆ.

